作者：无名氏
词牌/韵律：潇湘静・湘江静

paragraphs: 画帘微卷香风逗。
正明月、乍圆时候。
金盘露冷，玉炉篆消，渐红鳞生酒。
娇唱倚繁弦，琼枝碎、轻回云袖。
风台歌短、铜壶漏永，人欲醉、夜如昼。
因念流年迅景，被浮名、暗辜欢偶。
人生大抵，离多会少，更相将白首。
何似猛寻芳，都莫问、积金过斗。
歌阑宴阕，云窗凤枕，钗横麝透。